Útlutningsverðmæti íslenskra sjávarafurða jókst fyrstu ellefu mánuði ársins 2019 , þrátt fyrir samdrátt í magni sem helst má rekja til loðnubrestsins . Ástæðan er einkum hagstæð verðþróun á sjávarafurðum erlendis . Gengi krónunnar ræður þarna einnig miklu , en verðmætaaukningin nemur engu að síður tveimur prósentum eftir að gengisbreytingar eru teknar frá . Þetta kemur fram á vef Samtaka fyrirtækja í sjávarútvegi ( SFS ) , en þar segir að verð erlendis á sjávarafurðum hafi hækkað nær samfellt frá ársbyrjun 2018 . „ Hækkunin náði yfir nær allar tegundir en einna mest hækkaði verð á ferskum afurðum og einnig skreiðaafurðum . “ Meðfylgjandi mynd sýnir áhrif magns , gengis og afurðaverðs á útflutningsverðmæti sjávarafurða . „ Margir kunna að halda að eftir að fiskurinn er veiddur þá sé restin sjálfgefin , hann einfaldlega selji sig sjálfur , “ segir í frásögn SFS . „ Staðreyndin er hins vegar sú að fiskur í sjó felur ekki í sér verðmæti í sjálfu sér , það þarf að gera úr honum verðmæti og selja á mörkuðum erlendis þar sem hörð samkeppni ríkir og kröfurnar eru stöðugt meiri . Sem endranær er ekkert gefið í þeim efnum og gegnir fjárfesting í nýsköpun og tækni lykilhlutverki sem og markaðssetning . “